Bilatus pǝlǝa tsǝa à kwak Yesu nǝ kamso.
Asoje marǝki zwe kǝla mbulan-murǝm sǝ à oasǝi Yesu a ɓamuri.
À turi wi daura ulang mala amurǝma a rǝì,
sǝ à kǝ nyarke a ɓadǝmbǝi à kǝ ne wi cau ɓangginǝban ama,
“Ɓǝ̀ rǝo pwalo,
we murǝm mala amǝ Yahudi!”
Sǝ à nǝ̀ koe a ɓamǝsǝi nǝ ɓabuia.
Bilatus pǝlǝa pur ɗǝm aban aɓwana-mǝgule mala amǝ Yahudi sǝ nea wia ama,
“Wu kwaki kir wun!
Mǝ ndo mǝ nǝ pusǝì,
mǝ nǝ yinǝi aban wun,
sǝa ma wu sǝlǝ ama mim ngga ǝn kumi nǝ ɓe kǝ cauɓikea ɗang.”
Pǝlǝa Yesu pur abania anza,
nǝ mbulan zwe a muri andǝ daura mala amurǝma a rǝì.
Sǝ Bilatus nea wia ama,
“Ɓwe nia ka!”
Lang agbani pǝris andǝ amǝyal Ndàmǝgule nǝ̀ sǝni ka,
à loasǝ gia a kuli à na ama,
“Gballì a nggun-gangndi!
Gballì a nggun-gangndi!”
Bilatus na ama,
“Wu twali la,
wu kya gballì a nggun-gangndi nǝ ɓamur rǝ wun!
Acemǝnana mim ngga ǝn kumi nǝ ɓe kǝ cauɓikea ɗang.”
Pǝlǝa aɓwana-mǝgule mala amǝ Yahudi eari wi ama,
“Aɓa nggurcau ma'sǝm ngga,
ɓoaro ɓǝ̀ wú,
acemǝnana twal ɓamuri ama yì ka,
Muna mala Ɓakuli na!”
Lang Bilatus nǝ̀ ok man yì cau ka,
gir nî pe wi ɓangciu kǝrkǝr.
Pǝlǝa nyesǝ Yesu wari nǝi aɓa palta ɗǝm sǝ ɗi ama,
“We ka,
a pur a ya ban le?”
Sǝ Yesu ka duk kuni piu,
pǝlǝi wi kǝ cau ɗang.
Bilatus banggi wi ama,
“A pà nǝ nam cau ɗang?
A sǝlǝ mbak ama mǝ ndanǝ rǝcandǝa mǝ nǝ panzǝo,
ko mǝ nǝ tsǝa ɓǝa gballio a nggun-gangndi?”
Yesu eari wi ama,
“A pà nǝ kum rǝcandǝa a muram ɗang,
yi mǝnana ɓǝ̀ Ɓakuli pa mo raka.
Ace mǝno ka,
ɓwa mǝnana tasǝam aɓa buo ka,
cauɓikea male gulo kuti mo.”
Lang Bilatus ok mǝnia yì cau ka,
pǝlǝa ɓariki nǝ̀ alta njargula mǝnana nǝ̀ pusǝna Yesu nǝi ka.
Sǝ aɓwana-mǝgule mala amǝ Yahudi ka,
à loasǝ gia bang-bang ama,
“Ɓǝ̀ a panzǝ ɓwa mǝnia sǝ au ka,
lǝmndǝ ama a nda gyajam mala Kaisar,
Mǝtala nzali ɗang!
Acemǝnana ɓwa mana kat twal ɓamuri ama yì ka,
murǝm na ka,
ɓwe ka mǝ'mgbicau na arǝ Mǝtala nzali!”
Lang Bilatus nǝ̀ ok cau mǝno ka,
pǝlǝa pusǝ Yesu a banfana sǝ eauwe do amur buno ɓashi mǝnana à kǝ tunǝi ama,
“Ban múr tali” ka.
(Nǝ kun Ibǝru ka à kǝ tunǝi ama,
“Gabbata.”)
Anggo ka pwarizǝkia gbashina a pwari gilǝrǝu ace Lamsan Yalimuru.
Pǝlǝa Bilatus banggi amǝ Yahudi ama,
“Wu sǝni,
murǝm ma'wun nia ka!”
Kara yia kat à lo a rǝì gǝu ama,
“Wali ɓǝ̀ wu!
Wali ɓǝ̀ wu!
Gballì a nggun-gangndi!”
Bilatus ɗia ama,
“Mana!
Wu earce ɓǝ̀ ǝn gballì murǝm ma'wun a nggun le?”
Pǝlǝa agbani pǝris malea ear ama,
“Kǝ murǝm pa a bu sǝm ɗang,
she kǝ Kaisar Mǝtala nzali mala amǝ Roma!”
Gandǝa Bilatus pea wia Yesu,
ɓǝà kya gballì amur nggun-gangndi ka.
Sǝ à bwal Yesu à um nǝi.